देश में कोरोना वायरस के 76.6 फीसदी एक्टिव केस 10 राज्यों और केंद्रशासित प्रदेशों में
स्वास्थ्य मंत्रालय ने मंगलवार को जानकारी देते हुए कहा कि देश में अब तक कोविड-19 के लिए 12.65 करोड़ से अधिक नमूनों की जांच की जा चुकी है और संक्रमण की दर कम होकर 7.01 प्रतिशत हुई है।
नई दिल्ली: स्वास्थ्य मंत्रालय ने मंगलवार को जानकारी देते हुए कहा कि  देश में अब तक कोविड-19 के लिए 12.65 करोड़ से अधिक नमूनों की जांच की जा चुकी है और संक्रमण की दर कम होकर 7.01 प्रतिशत हुई है। पिछले सप्ताह रोजाना औसत 46,701 संक्रमित स्वस्थ हुए, वहीं इसी अवधि में संक्रमण के रोजाना 40,365 नये मामले सामने आए। मंत्रालय ने बताया कि देश में कोविड-19 के कुल उपचाराधीन मरीजों में से 76.6 प्रतिशत रोगी महाराष्ट्र, दिल्ली, केरल और पश्चिम बंगाल समेत दस राज्यों और केंद्रशासित प्रदेशों में हैं। स्वास्थ्य मंत्रालय ने बताया कि चुनाव, दुर्गा पूजा, दिवाली का असर आने वाले सप्ताहों में देखने को मिल सकता है, हमें नये मामलों पर बहुत सावधानी से नजर रखनी होगी। उन्होनें कहा कि दिल्ली में कोविड-19 के बढ़ते मामलों को देखते हुए उठाये जाने वाले कदमों में बिस्तरों की संख्या बढ़ाना, जांच क्षमता दोगुनी करना और आरटी-पीसीआर तथा आरएटी जांचों का सही अनुपात रखना शामिल हैं। कोरोना वायरस के बढ़ते मामलों को देखते हुए दिल्ली के अस्पतालों में आईसीयू के बिस्तरों की क्षमता अगले तीन-चार दिन में मौजूदा 3,523 से बढ़ाकर 6,000 की जाएगी। मंत्रालय ने कहा कि आईसीएमआर, सरकारी प्रयोगशालाएं एक दिन में 10,000 अधिक जांच करेंगी, 10 चल प्रयोगशालाएं भी होंगी, हम अनुसंधान संस्थानों की क्षमता का भी उपयोग करेंगे।